«Автозапчасть»-м и чемпионыгъэр ехъумэ
Нэгъаби хуэдэу, мы гъэми Къэбэрдей-Балъкъэрым футболымкIэ и щIымахуэ чемпион хъуащ Бахъсэн и «Автозапчасть»-р. А ехъулIэныгъэр зыIэригъэхьэн папщIэ абы зэран къыхуэхъуакъым щэбэт кIуам зэхьэзэхуэм япэу къызэрыщыхагъэщIари.
ЗэIущIэхэр щекIуэкI «ДыгъафIэ къалэ» сабий академием и стадионым мазаем и 29-м япэу къихьащ «ХьэтIохъущыкъуеймрэ» «Кэнжэмрэ» я футболистхэр. Дыщэр зыIэрагъэхьэн папщIэ кэнжэдэсхэр Iэмал имыIэу езыхэр текIуэу, «Автозапчасть»-р щылъэпэрэпэным пэплъэн хуейт. ХьэтIохъущыкъуейдэсхэм я дежкIэ мы зэIущIэм мыхьэнэ щIагъуэ иIэтэкъым, пашэхэм зэрапэжыжьэм къыхэкIыу. Апхуэдэу щыт пэтми, ахэращ текIуэныгъэр зыIэрыхьар. «Кэнжэр» дыжьынымкIэ арэзы хъун хуей хъуащ, зы топ закъуэ жэуапыншэу къызэрыхудагъэкIам и зэранкIэ.
КъыкIэлъыкIуэу джэгупIэ губгъуэм къихьа «Тэрчымрэ» «Автозапчасть»-мрэ я зэпэщIэтыныгъэри гуэщIащ. Абыхэм я зэIущIэми зы топ закъуэ щыдагъэкIауэ аращ. Джылахъстэнейдэсхэм зыхуэмеищэ текIуэныгъэр зыIэрагъэхьащ — здэщыт еплIанэ увыпIэм ахэр армырами фIэкIыфынутэкъым. Пэжщ, нэхъ пасэу «Кэнжэр» «ХьэтIохъущыкъуейм» пэлъэщатэмэ, бахъсэндэсхэми нэхъ гугъу зрагъэхьу я хьэрхуэрэгъум ефIэкIынкIи хъунт. АрщхьэкIэ абы зыри и мыхьэнэжтэкъым, армырами, зыри къазэрылъэщIэмыхьэжы-нум къыхэкIыу, бжьыпэр къазэрыIэрыхьам папщIэ.
Зэхьэзэхуэм и иужь джэгугъуэм «Автозапчасть»-мрэ «Кэнжэмрэ» япэу къыщыхагъэщIа иужькIэ, зыри зыпэмылъэщауэ зэпеуэр къезыхьэлIауэ къэнэжар домбеякъ медалхэр зыIэрыхьа Налшык и «Мурбек»-м и закъуэщ. Къэбэрдей-Балъкъэр къэрал университетым и студентхэр зыхэта зэIущIэ псоми зэхуэдизрэ щытекIуащ е къыщыхагъэщIащ.
Гъатхэпэм и пэщIэдзэм зэхэкIащ гуп нэхъыщхьэр зыбгынэну етIуанэ командэри. Япэр, фызэрыщыдгъэгъуэзащи, джэгугъуиплI зэхэта иужькIэ зэхьэзэ-хуэм хагъэкIыжар Къэхъун и «Керт»-ращ. Прохладнэ и «ГорИС-179 РусГидро»-м Iэмал имыIэу хигъэщIэн хуейт Къэрэгъэш и «Инал»-р, абы щхьэщыкIын папщIэ. АрщхьэкIэ къуажэдэсхэм зэфIэкI нэхъ яIэу къыщIэ-кIащ икIи, бжыгъэшхуэкIэ ефIэкIри, я хьэрхуэрэгъур лей къащIащ.
Сэрмакъ и «Союз»-м и пашэ Къэрэлъашэ Жэмалдин гъуащхьауэхэм я зэпеуэм бжьыпэр щиубыдащ. Мы зэхьэзэхуэм ар тIощIрэ къыщыхэжаныкIащ.
АдэкIэ щыгъуазэ фыхуэтщIынщ 2019 — 2020 гъэхэм Къэбэрдей-Балъкъэрым футболымкIэ и щIымахуэ чемпионатым и иужь джэгугъуэм кърикIуа бжыгъэ- хэм: «Мурбек» (Налшык) — «КъБКъУ» (Налшык) — 3:1, «ХьэтIохъущыкъуей» (ХьэтIохъущыкъуей) — «Кэнжэ» (Кэнжэ) — 1:0, «Тэрч» (Тэрч) — «Автозапчасть» (Бахъсэн) — 1:0, «Бабугент» (Бабугент) — «Спартак-Д» (Налшык) — 0:3, «Союз» (Сэрмакъ) — «Малка» (Малкэ) — 2:2, «Инал» (Къэрэгъэш) — «ГорИС-179 РусГидро» (Прохладнэ) — 4:1, «Шагъдий» (Зеикъуэ) — «КъБКъМУ» (Налшык) — 1:2.
Хьэтау Ислъам.
